<classify> VIJANA wa vijiji sita wilayani Chamwino, mkoani Dodoma watanufaika na mafunzo ya kuwajengea uwezo wa kutambua na kuzitumia fursa zilizopo katika maeneo yao, ili kuondoa tabia ya kukimbilia mjini kwa madai ya kwenda kufuata ajira. Mradi huo ambao utatekelezwa na shirika lisilo la kiserikali la Mtandao wa Mazingira mkoani Dodoma Donet, utagharimu Sh milioni 40, ambazo ni ufadhili kutoka shirika la The foundation for civil society FCS. Akizungumza na waandishi wa habari jijini hapa jana, Mkurugenzi Mtendaji wa Donet, Joshua Mshuda, alisema lengo la mradi huo ni kuwawezesha vijana wa vijijini kuondokana na tabia ya kukimbilia mjini kutafuta ajira. Hivi sasa vijana wengi wa vijijini wamekuwa na tabia ya kukimbilia mjini kwa madai kuwa wanakwenda kutafuta ajira na kushindwa kutambua kuwa vijijini zipo fursa zinazoweza kuwakwamua kiuchumi.Lengo jingine ni kuwawezesha vijana wa vijijini kutumia fursa zilizopo katika maeneo yao pamoja na kuwawezesha vijana wengine kuanzisha shughuli rafiki katika maeneo yao ili kujiinua kiuchumi na kuboresha maisha yao, alisema. Mshuda alisema walengwa wa mradi huo ni vijana wa kike na kiume wa umri wa kuanzia kati ya miaka 18 hadi 35.Mradi huu utatekelezwa katika halmashauli ya Chamwino mkoani Dodoma katika kata nne za Dabalo, Chilonwa, Membe na Msanga katika vijiji sita vya Msanga, Nzali, Membe, Dabalo, Chilonwa na Igamba na muda wa utekelezaji ni miezi nane kutoka Julai 2019, hadi Februari 2020, alisema.  <topic>: KITAIFA 